text: Sønderborg investerer 13 milliarder i byudvikling
  12 november 2015 kl. 12.25
  Sønderborgs borgere kan blandt andet se frem til nyt multikulturhus, grænseregionens største hotel og kraftig udvikling på havnen.
  13 milliarder kroner. Det bruger Sønderborg Kommune på byudvikling, skriver Byens Ejendomme i en pressemeddelelse.
  Der har ikke tidligere været sat konkrete tal på den store, fremtidige investering.  Derfor bliver planerne uddybet på en stor konference i Sønderborg torsdag den 1. december 2015, hvor deltagerne kan danne sig et overblik over de mange projekter.
  Planerne indebærer blandt andet, at den nedlagte industrihavn i Sønderborg skal udvikles for en milliard kroner. Samtidig bliver der bygget et storstilet 18 etager højt hotel til 600 millioner på nordhavnen. Også et ny multikulturhus til 100 millioner er i støbeskeen. Derudover skal nedrivningen af Sønderborg Teknikum give plads til tre højhuse på seks, syv og otte etager med 54 nye lejligheder midt i byen på mellem 100 og 150 kvm.
  Det er alt sammen en del af den masterplan for Sønderborg Havn, som den verdensberømte New York-arkitekt Frank Gehry står bag.
  
  